Page:Ludus Coventriae (1841).djvu/257

 I know ful wel, bothe day and nyght, Ever thou dost graunt that I do say.

But for this pepyl that stondyth about, And beleve not the power of the and me; Them for to brynge clene out of dowt, This day oure myght they alle xul se.

Hic Jhesus clamat voce magna, dicens,

Laȝarus! Laȝarus! my frende so fre! ffrom that depe pitt come out anon! Be the grett myght of the hyȝ magesté, Alyve thou xalt on erthe ageyn gon.

Laȝarus. At ȝoure comaundement I ryse up ful ryght,  Heyn, helle, and erthe ȝoure byddyng must obeye; ffor ȝe be God and man, and Lord of most myght,   Of lyff and of deth ȝe have bothe lok and keye. Hic resurget Lazarus ligatis manibus et pedibus ad modum sepulturi, et dicit Jhesus,

Jhesus. Goo forthe, bretheryn, and Laȝarus ȝe untey, And alle his bondys losyth hym asundyr; Late hym walke hom with ȝow in the wey, Ageyn Godes myght this meracle is now undyr.

Petrus. At ȝour byddynge his bondys we unbynde, Alle thynge muste lowte unto ȝour magesté! Be this grett meracle opynly we fynde, Very God and man in trewthe that ȝe be. Johannes. That thou art very God every man may se, Be this meracle so grett and so mervaylle; Alle thynge undyr hevyn must nedys obeye the,— Whan aȝens the thowh deth be, he may not prevaylle.